SKRIFTLIG FORESPØRGSEL P-3389/01

af Pasqualina Napoletano (PSE) til Kommissionen

(6. december 2001)

Om: Udnævnelse af dommere til OLAF

Udvælgelsesprøven til besættelse af stillingerne i OLAF er afsluttet med et særlig positivt resultat for dommerne Vaudano, Piacente og Perduca.

Generaldirektøren for OLAF, dommer Bruner, har udtalt sig om dette organs autonomi og uafhængighed, også i forbindelse med udvælgelse og valg af tjenestemænd.

Den italienske regering har stillet hindringer i vejen for forflyttelsen af disse dommere, da den principielt er modstander af tilstedeværelsen af dommere i OLAF, hvilket er i modstrid med retningslinjerne fra Europa-Kommissionen og Europa-Parlamentet og med praksis i de øvrige medlemsstater.

Hvorledes agter Kommissionen at besvare den italienske regerings fortolkning, som sætter spørgsmålstegn ved selve den udformning, OLAF allerede har fået?

Hvilke foranstaltninger agter Kommissionen at iværksætte for at sikre, at stillingerne til de tre dommere, der har vundet udvælgelsesprøven, fortsat står til deres disposition, indtil der er sket en endelig afklaring af deres situation?

Svar afgivet på Kommissionens vegne af Michaele Schreyer

(18. januar 2002)

I afgørelsen af 28. april 1999 om oprettelse af Det Europæiske Kontor for Bekæmpelse af Svig (OLAF)(1) anfører Kommissionen, at Kontoret samarbejder direkte med politi- og retsmyndighederne med henblik på gennemførelse af forordning nr. 1073/1999 og nr. 1074/1999(2) og iagttager bestemmelserne i artikel 7 i den anden protokol(3) til konventionen om beskyttelse af De Europæiske Fællesskabers finansielle interesser(4).

Med henblik på at nå disse mål og for også at tage hensyn til situationen i marken angav Kommissionen ganske klart i meddelelsen af 28. juni 2000(5), at en styrkelse af den strafferetlige dimension udgør en af hovedlinjerne i den samlede strategi for beskyttelse af de finansielle interesser.

Med henblik herpå måtte Kommissionen anføre, at Det Europæiske Kontor for Bekæmpelse af Svig vil udbygge sin funktion som forbindelsesled og sin ekspertise på det strafferetlige område og at det herved vil kunne forbedre sin rådgivende og koordinerende rolle såvel som den tekniske bistand, det kan yde med henblik på at understøtte og supplere medlemsstaternes indsats inden for strafferetlig forfølgning af grove lovovertrædelser, som skader Fællesskabernes finansielle interesser.

Strategien er blevet forelagt Rådet og Parlamentet, der har taget godt imod den og godkendt tilstedeværelsen af dommere i Kontoret med henblik på styrkelse af den strafferetlige dimension af dets virke og lettelse af dets forbindelser med de nationale myndigheder.

Ansættelsen af dommere, som det ærede medlem omtaler, indgår i denne strategi. Det er op til den behørige ansættelsesmyndighed at indgå ansættelsesaftalerne.

Den generaldirektør, der udøver hvervet som direktør for Kontoret vil træffe de nødvendige foranstaltninger for at sikre sig, at de dommere, der er udvalgte i hver enkelt medlemsstat, kommer i tjeneste. Han har allerede foretaget en række ansættelser på grundlag af procedurerne og prærogativerne i Kommissionens afgørelse af 28. april 1999, og han vil fortsætte hermed for at supplere Kontorets personale.

(1) Afgørelse 1999/352/EF, EKSF, Euratom EFT L 136 af 31.5.1999.

(2) Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (OLAF) EFT L 136 af 31.5.1999.

(3) EFT C 221 af 19.7.1997.

(4) EFT C 316 af 27.11.1995.

(5) Beskyttelse af Fællesskabernes finansielle interesser Bekæmpelse af svig Hen imod strategisk tilgang KOM(2000) 358 endelig udg.